
ЦРНА ГОРА
ОПШТИНА БЕРАНЕ
СЕКРЕТАРИЈАТ ЗА СПОРТ
Број: 18-610/26-
Беране,03.08.2026. године

На основу члана 11 Закона о слободном приступу информацијама („Службени лист Црне Горе“, број 44/12 и 30/17), Секретар Секретаријата за спорт Општине Беране доноси:

ВОДИЧ
ЗА ПРИСТУП ИНФОРМАЦИЈАМА У ПОСЈЕДУ
СЕКРЕТАРИЈАТА ЗА СПОРТ ОПШТИНЕ БЕРАНЕ

     Овај Водич омогућава правним и физичким лицима да се упознају са поступком остваривања права на приступ информацијама из надлежности Секретаријата за спорт општине Беране, а у складу са Законом о слободном приступу информацијама (“Службени лист Црне Горе" бр. 44/12 и 30/17).

I – ОПШТЕ ОДРЕДБЕ
Овим водичем утврђују се каталог врста докумената, јавних регистара и јавних евиденција у посједу Секретаријата за спорт Општине Беране (у даљем тексту: Секретаријат), подаци потребни за подношење захтјева, поступак остваривања права на приступ информацијама и поновну употребу информација, трошкови поступка, начин заштите права, подаци о службенику за приступ информацијама и његовом замјенику, као и начин објављивања и ажурирања водича.
Секретаријат је дужан да омогући приступ информацији коју посједује и када та информација није наведена у овом водичу, осим у случајевима у којима је приступ ограничен у складу са Законом.
II – ОСНОВНИ ПОДАЦИ О СЕКРЕТАРИЈАТУ
	Назив органа
	Секретаријат за спорт Општине Беране

	Поштанска адреса
	Улица IV Црногорске бр. 1, 84300 Беране

	Електронска пошта
	sport@berane.co.me

	Контакт телефон
	+382 51 231 973

	Факс
	+382 51 233 357

	Интернет страница
	https://berane.me/sekretarijat-za-sport/

	Рад са странкама
	преко Грађанског бироа Општине Беране, Улица IV Црногорске бр. 1


Дјелокруг послова Секретаријата утврђен је Одлуком о организацији и начину рада локалне управе Општине Беране („Службени лист Црне Горе – Општински прописи“, број 52/25), као и другим важећим прописима из области спорта и локалне самоуправе.
III – КАТАЛОГ ВРСТА ДОКУМЕНАТА, ЈАВНИХ РЕГИСТАРА И ЈАВНИХ ЕВИДЕНЦИЈА
1. Регистри и евиденције
– дјеловодник и друге канцеларијске евиденције;
– евиденција поднијетих захтјева за приступ информацијама и захтјева за поновну употребу информација;
– евиденција донијетих рјешења, достављених обавјештења, изјављених жалби и других аката у поступцима слободног приступа информацијама;
– евиденције које Секретаријат води у вези са спровођењем прописа и програма из области спорта.
2. Прописи и општи акти
– закони, подзаконски акти и општински прописи из области спорта и локалне самоуправе;
– одлуке, правилници, програми, планови, упутства и други општи акти чији је обрађивач или предлагач Секретаријат;
– акт о унутрашњој организацији и систематизацији радних мјеста, органограм и ажурирани списак запослених са звањима.
3. Програмски, плански и извјештајни документи
– програми и планови рада Секретаријата;
– извјештаји о раду Секретаријата и извјештаји о стању у области спорта;
– материјали достављени Скупштини општине Беране, чији је обрађивач или предлагач Секретаријат;
– анализе, информације, мишљења, записници и службене забиљешке настале у раду Секретаријата.
4. Документација о финансирању и развоју спорта
– јавни конкурси и позиви за суфинансирање програма рада спортских организација;
– пријаве на конкурсе и јавне позиве, записници и извјештаји комисија, одлуке о расподјели средстава и уговори;
– извјештаји корисника о реализацији програма и утрошку додијељених средстава;
– документи о спортским манифестацијама, наградама, пројектима, програмима и другим активностима из надлежности Секретаријата;
– подаци о буџетским средствима и извршеним плаћањима из надлежности Секретаријата, у обиму у којем их Секретаријат посједује.
5. Остала документација
– уговори, рјешења, закључци, сагласности и други појединачни акти;
– службена преписка, дописи и друга документација настала или примљена у раду Секретаријата;
– друга документа и информације које Секретаријат посједује, независно од њиховог облика и начина настанка.
Приступ појединим информацијама или њиховим дјеловима може бити ограничен само из разлога и под условима прописаним Законом, уз обавезно спровођење теста штетности и јавног интереса када је то Законом прописано.
IV – ПОДНОШЕЊЕ ЗАХТЈЕВА
1. Покретање поступка
Поступак за приступ информацији покреће се писаним или усменим захтјевом. Једним захтјевом може се тражити приступ више информација.
Писани захтјев може се поднијети непосредном предајом у Грађанском бироу Општине Беране, поштом на адресу Секретаријата, факсом или у електронском облику на адресу sport@berane.co.me, у складу са прописима о електронској управи. Усмени захтјев подноси се непосредно на записник и прима се без одлагања.
Секретаријат подносиоцу издаје или доставља одговарајући доказ о пријему захтјева.
2. Садржина захтјева
Захтјев за приступ информацији треба да садржи:
1) назив информације или податке на основу којих се информација може идентификовати;
2) начин на који се жели остварити приступ информацији;
3) име, презиме и адресу физичког лица, односно назив и адресу сједишта правног лица или посебну адресу за достављање поште, као и податке о заступнику, представнику или пуномоћнику, када су потребни за доношење рјешења.
Захтјев се подноси на обрасцу који утврђује Агенција за заштиту личних података и слободан приступ информацијама (у даљем тексту: Агенција), али је Секретаријат дужан да поступи и по захтјеву који није поднијет на прописаном обрасцу.
Захтјев за приступ информацији не обухвата захтјев да Секретаријат израђује нову информацију, анализу, мишљење или одговор који не постоји у тренутку одлучивања. У том случају подносилац ће бити упућен на начин на који може остварити одговарајуће право.
3. Помоћ подносиоцу захтјева
Секретаријат помаже подносиоцу захтјева да идентификује и оствари приступ траженој информацији.
Ако је захтјев непотпун или неразумљив, Секретаријат ће без одлагања, а најкасније у року од пет дана од пријема захтјева, позвати подносиоца да у року од осам дана од пријема позива отклони недостатке, дати му упутство за отклањање недостатака и упозорити га на посљедице непоступања. Рок за рјешавање почиње да тече од дана подношења исправљеног захтјева.
Ако Секретаријат не посједује тражену информацију, а зна који је орган надлежан, захтјев ће без одлагања, а најкасније у року од пет дана од пријема, упутити надлежном органу и о томе обавијестити подносиоца.
V – НАЧИН ОСТВАРИВАЊА ПРИСТУПА ИНФОРМАЦИЈАМА
Подносилац захтјева бира начин остваривања приступа, и то:
1) непосредним увидом у оригинал или копију информације у просторијама Секретаријата;
2) преписивањем или скенирањем информације од стране подносиоца захтјева у просторијама Секретаријата;
3) достављањем копије или скениране информације непосредно, путем поште или електронским путем.
Ако захтијевани начин приступа технички није могућ, Секретаријат ће у року од три дана од пријема захтјева позвати подносиоца да изабере други начин приступа. Када је то могуће и примјерено, Секретаријат ће извршити конвертовање постојећег формата информације у електронску или аналогну форму.
Приступ јавном регистру или јавној евиденцији омогућава се непосредно, на основу писаног или усменог захтјева, без доношења рјешења, у року од пет дана од подношења захтјева, о чему се сачињава службена забиљешка.
Лицу са инвалидитетом приступ информацији омогућава се на начин и у облику који одговара његовим могућностима и потребама.
Ако је приступ ограничен само дијелу информације, Секретаријат омогућава приступ преосталом дијелу након брисања заштићеног садржаја. На мјесту брисања ставља се напомена „извршено брисање“ и обавјештење о обиму извршеног брисања.
Ако је тражена информација већ објављена на интернет страници или порталу у складу са Законом, Секретаријат ће без одлагања, а најкасније у року од пет дана од пријема захтјева, обавијестити подносиоца о тачном мјесту на којем је информација објављена.
VI – РЈЕШАВАЊЕ ПО ЗАХТЈЕВУ И РОКОВИ
По захтјеву за приступ информацији Секретаријат, по правилу, одлучује рјешењем којим дозвољава приступ информацији или њеном дијелу или одбија захтјев. Рјешењем којим се дозвољава приступ одређују се начин приступа, рок за остваривање приступа и трошкови поступка, ако постоје.
Када Секретаријат утврди да захтјеву треба у цјелости удовољити и да не постоје разлози за ограничење приступа, подносиоцу ће доставити тачну и потпуну информацију без доношења рјешења и без наплате трошкова.
Рјешење се доноси и доставља без одлагања, а најкасније у року од 15 дана од подношења уредног захтјева.
Ако се информација тражи ради заштите живота или слободе лица, или се односи на угрожавање или заштиту здравља становништва или животне средине, а нарочито на емисије у животну средину, рјешење се доноси и доставља у року од 48 часова од часа подношења захтјева.
Рок од 15 дана може се продужити за осам дана ако се тражи приступ изузетно обимној информацији, ако је потребно спровести тест штетности и јавног интереса или ако проналажење информације захтијева претраживање већег броја информација због чега се значајно отежава редован рад Секретаријата. О продужењу и разлозима за продужење подносилац се писано обавјештава у року од пет дана од подношења захтјева.
Рјешење којим се дозвољава приступ извршава се достављањем тачне и потпуне информације или њеног дијела у року од три дана од достављања рјешења, односно у року од пет дана од дана када подносилац достави доказ о уплати трошкова, ако су трошкови одређени рјешењем.
VII – ТРОШКОВИ ПОСТУПКА
На захтјев за приступ информацији не плаћа се административна такса. Подносилац сноси само стварне трошкове копирања, скенирања и достављања, у складу са Уредбом о накнади трошкова у поступку за приступ информацијама („Службени лист Црне Горе“, број 84/26).
Висина накнаде трошкова износи:
– фотокопирање формата A4, црно-бијело: 0,03 еура по страници, при чему се првих 20 страница не наплаћује;
– фотокопирање формата A4 у боји: 0,50 еура по страници;
– фотокопирање формата A3, црно-бијело: 0,08 еура по страници;
– фотокопирање формата A3 у боји: 1,00 еуро по страници;
– фотокопирање формата већег од A3: према цјеновнику регистрованог пружаоца услуге;
– копирање на CD или DVD: 1,00 еуро;
– скенирање: 0,20 еура по страници;
– достављање препорученом или брзом пошиљком: према важећем цјеновнику поштанских услуга.
Секретаријат може, из разлога економичности и сразмјерности, одлучити да не наплати трошкове који не прелазе 3,00 еура.
Трошкови се уплаћују прије омогућавања приступа, у корист Главног рачуна трезора Општине Беране, на рачун број 530-15641-38, са назнаком сврхе уплате: „приступ информацијама“.
Ако је подносилац лице са инвалидитетом или лице у стању социјалне потребе, трошкове сноси Секретаријат. Подносилац не сноси трошкове приступа информацији коју је Секретаријат био дужан да проактивно објави у складу са чланом 14 Закона, а није је објавио.
VIII – ПОНОВНА УПОТРЕБА ИНФОРМАЦИЈА
Поновна употреба информација је коришћење информација које су у посједу Секретаријата у комерцијалне или некомерцијалне намјене различите од првобитне намјене за коју су информације настале.
Захтјев за поновну употребу, поред података које садржи захтјев за приступ информацији, садржи податке о информацијама које се желе поново користити, жељеном формату и начину пријема, као и намјени коришћења – комерцијалној или некомерцијалној.
Секретаријат, када су испуњени законски услови, доставља информације у отвореном формату и у складу са стандардним отвореним лиценцама. Посебни услови поновне употребе, евентуалне дозволе и трошкови утврђују се у складу са Законом и подзаконским актима.
На поступак поновне употребе сходно се примјењују одредбе Закона које уређују подношење захтјева, помоћ подносиоцу, начине приступа, одлучивање, рокове, трошкове и правну заштиту.
IX – ПРАВНА ЗАШТИТА
Против рјешења Секретаријата о захтјеву за приступ информацији, односно против обавјештења да је информација већ јавно објављена, подносилац захтјева и друго лице које учини вјероватним свој правни интерес могу изјавити жалбу Агенцији у року од 15 дана од достављања рјешења или обавјештења.
Жалба се изјављује непосредно Агенцији, а може се изјавити и због тога што Секретаријат није одлучио у законом прописаном року – ћутање управе.
Против рјешења којим је одбијен захтјев за приступ информацији која садржи податке означене одговарајућим степеном тајности не изјављује се жалба, већ се може покренути управни спор пред надлежним судом.
Против рјешења Агенције може се покренути управни спор у складу са законом којим се уређује управни спор. Жалба на рјешење којим се дозвољава приступ информацији не одлаже извршење рјешења.
X – СЛУЖБЕНИК ЗА ПРИСТУП ИНФОРМАЦИЈАМА И ОДГОВОРНО ЛИЦЕ
Службеник за приступ информацијама је Предраг Шћекић, самостални савјетник III за спортску рекреацију, електронска адреса: sport@berane.co.me..
Службеника за приступ информацијама, у случају његовог одсуства, замјењује Марко Лалевић, самостални савјетник I за спорт, електронска адреса: sport@berane.co.me. 
Службеник припрема, објављује и ажурира водич, обезбјеђује проактивно објављивање информација, предузима управне радње у поступцима по захтјевима, доставља прописане податке у информациони систем, пружа помоћ подносиоцима и обавља друге послове ради примјене Закона.
Одговорно лице за доношење аката по захтјевима је секретар Секретаријата за спорт Владимир Асановић, односно друго лице овлашћено у складу са законом и актом о овлашћењу.
XI – ОБЈАВЉИВАЊЕ И АЖУРИРАЊЕ ВОДИЧА
Овај водич, образац захтјева за приступ информацији и образац захтјева за поновну употребу информација објављују се на одређеном и лако доступном мјесту на званичној интернет страници Општине Беране, у машински читљивом и отвореном формату.
Водич се ажурира најмање једном годишње, као и у року од 30 дана од промјене врста информација у посједу Секретаријата или других података значајних за остваривање права на приступ информацијама.
Даном објављивања овог водича престаје да важи раније објављени Водич за приступ информацијама у посједу Секретаријата за спорт, број 18-610/26-405 од 26.05.2026. године.
СЕКРЕТАР
Владимир Асановић

